Pa skiet rower dood: ‘Ons moes veg vir ons lewens’Die Holtzhausen-gesin. Foto: Verskaf ŉ Ouerpaar van Leeudoringstad in Noordwes het Saterdag in die vroeë oggendure verbete teruggeveg teen ŉ groep van ses gewapende mans wat hulle in hul huis oorval het. Chris Holtzhausen (44) het in die proses een van die mans doodgeskiet en een van sy makkers gewond. Die ander vier kon daarin slaag om weg te kom. Volgens Holtzhausen is sy ma Vrydag begrawe en het familielede van haar, Hennie Bear (71) en sy vrou, Vicky (78), die aand by hulle oorgeslaap. “As dit net ek, my vrou en ons twee dogtertjies in die huis was sou ons nie kon terugveg nie.” Volgens Holtzhausen het hulle omstreeks 01:00 wakker geword toe hul yorkshire-terriër, wat op die bed slaap, begin knor het. Dit is toe dat Holtzhausen se vrou, Elize (36), ŉ man langs die bed sien staan en hy haar met ŉ koevoet begin slaan. Holtzhausen wou uit die bed spring om haar te help toe hy sien daar staan ook iemand langs sy kant van die bed. Chris Holtzhausen sê die familie is met koevoete en vuurwapens geslaan. Foto: Verskaf “Hulle het ons met koevoete geslaan. Ons kon opkom en het terugbaklei. Ons het van die slaapkamer na die TV-kamer gestoei en toe ons daar kom sien ons nog ŉ verdagte wat ŉ pistool teen my oom se kop hou en nog een wat my tannie vashou. My oom en tannie het ook terugbaklei en my tannie is met die pistool in die gesig geslaan.” Van Vicky se vingers is gebreek terwyl sy teruggeveg het. Holtzhausen kon intussen daarin slaag om een van die aanvallers grond toe te slaan en dit is toe dat hy sy pistool in die kamer gaan haal het. “Toe ek omdraai staan een agter my en steek my met ŉ prikstok en toe skiet ek hom.” Volgens Holtzhausen het hy die man in die maag of sy geskiet en het een van sy makkers hom uit die huis geneem. Twee van die mans wat vermoedelik in die dogtertjies se slaapkamer was, het Holtzhausen en sy vrou hierna aangeval. “My oudste dogtertjie (9) is ’n held want toe sy die skote hoor toe vat sy haar jonger sussie (3), rol hulle toe in ŉ kombers en kruip onder die bed weg.” Die inbrekers het klapmusse opgehad en handskoene aangehad. Volgens Holtzhausen het hy nog die pistool in sy hand gehad terwyl hy met nog een van die verdagtes gestoei het. “Ek is weer met ŉ koevoet geslaan en val toe teen die TV-kas. Ek het so in die lê gesien een storm op my af en toe skiet ek. Hy het steeds op my afgekom en ons het gestoei by die voordeur uit tot teen ŉ afdak buite.” Volgens Holtzhausen het hy hier gesien die man is in die lies geskiet en dat hy verskriklik bloei. Hy is kort hierna op die toneel dood. Chris Holtzhausen sê die familie is met koevoete en vuurwapens geslaan. Foto: Verskaf Die polisie en ŉ veiligheidsmaatskappy is hierna ontbied. “As die hondjie ons nie wakker gemaak het nie, het hulle ons dalk in ons slaap doodgeslaan. Ons het besef ons moet veg vir ons lewe. Hulle kon my vrou en kinders verkrag en doodgemaak het. Ons is nog baie ge-‘rattle’ en weet mens kom nie net oor dit nie.” Die gesin kry berading. Holtzhausen en sy vrou moet albei antiretrovirale middels gebruik nadat hulle vir MIV-toetse gegaan het weens die beserings wat hulle opgedoen het. Van Holtzhausen se toonnaels moes verwyder word soos hulle hom geslaan het. Volgens Holtzhausen het hy later gesien die palissade om die huis is gebreek en die skuifdeur op die stoep is van die spoor af getel. “Alles wat ons gedoen het, was absoluut net om te oorleef. ŉ Mens besef nie wat hulle alles kon doen met die wapens wat hulle gehad het nie. Watter krag het jy as mens om daarteen te veg?” Die gewonde inbreker en sy makkers het met huishoudelike items gevlug. ŉ Rugsak is by die oorledene aangetref met selfone, beursies, iPads, horlosies en kontant daarin. Holtzhausen word nou van moord en poging tot moord aangekla. Die polisie ondersoek ook ŉ saak van huisroof.